Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: állapotot 1996. november 25-én tartott ülésén hozott, 39/1996. (XI. 26.) számú határozatával a jövőre nézve megszüntette azonban azzal, hogy az Önkormányzat az 1995. március 20. és 1996. november 26. között a jogszerűtlenül kért
Paragraph Index: 1140

állapotot 1996. november 25-én tartott ülésén hozott, 39/1996. (XI. 26.) számú határozatával a jövőre nézve megszüntette azonban azzal, hogy az Önkormányzat az 1995. március 20. és 1996. november 26. között a jogszerűtlenül kért egyszeri hozzájárulások összegével az érintettekkel nem számolt el, mulasztásban megnyilvánuló, alkotmányos jogokkal összefüggő visszásságot idézett elő, figyelemmel az érintettek törvényes érdekeire is. A visszásság orvoslása érdekében az állampolgári jogok országgyűlési biztos ajánlásában felkérte Vác Város polgármesterét, hogy a hatályos jogszabályok keretei között intézkedjék a jogalap nélkül kért egyszeri hozzájárulások elszámolása érdekében. Az érintett az ajánlást nem fogadta el. Az országgyűlési biztos a válasz ismeretében felkérte a polgármestert, hogy ajánlását terjessze a képviselő-testület elé. A képviselő-testület az ügy érdemében hozott határozatával szintén elutasította az ajánlást. Az országgyűlési biztos ekkor a Pest Megyei Közigazgatási Hivatal vezetőjét kérte fel arra, hogy hatáskörében eljárva vizsgálja felül a képviselő-testület döntésének jogszerűségét. A közigazgatási hivatal vezetője a felkérésnek eleget téve megvizsgálta az országgyűlési biztos által sérelmezett határozatot. Megállapításai alapján törvényességi észrevételt tett, amelyben felszólította a képviselő-testületet a jogsértő állapot megszüntetésére. A képviselő-testület a felszólításnak eleget téve intézkedett, hogy az otthon az általa 1995. március 20. és 1996. november 26. között jogszerűtlenül kért egyszeri hozzájárulások összegével az érintettekkel elszámoljon. OBH 816/1999. Az Alkotmány 70/E §. (1)—(2) bekezdésében deklarált szociális biztonsághoz való joggal összefüggésben nem okoz visszásságot, ha a családi pótlék megállapítására és folyósítására a törvényben meghatározott keretek között kerül sor. Panaszos fogyatékos gyermekét orvosi javaslatra a Fogyatékosok Otthona és Rehabilitációs Intézetben helyezték el. Az intézet a családi pótlék megállapításához szükséges folytatólagos igénylésre jogosító igazolványt beszerezni nem tudta, ezért az igényt az Egészségbiztosítási Pénztár határozatban elutasította. Ellene fellebbezés benyújtására nem került sor. Az igényt később az intézet megismételte, majd többszörös levélváltás után volt lehetőség az utolsó családi pótlékot folyósító szerv megállapítására, ahonnan a szükséges igazolás megérkezése után már nem volt akadálya annak, hogy az Egészségbiztosítási Pénztár a családi pótlékot megállapítsa. Az állampolgári jogok országgyűlési biztosának általános helyettesének vizsgálata megállapította, hogy az ellátás elbírálása során a jogszabályban előírt követelményeket vették figyelembe, ezért a szociális biztonsághoz való joggal összefüggő visszásság nem történt. 2000/88/II. szám OBH 873/1999. Az Alkotmány 70/E. § (2) bekezdésével védett szociális biztonsághoz való joggal összefüggésben visszásságot okoz, ha a Nyugdíjfolyósító Igazgatóság téves adatközlés miatt az arra jogosult nyugdíjas ellátásának folyósítását megszünteti. Nem kapta meg a nyugdíját egy pécsi lakos asszony, mert halottnak nyilvánították. A hír a Blikk egyik cikkében jelent meg. Az állampolgári jogok országgyűlési biztosa sürgős vizsgálatot kért az ügyben a Nyugdíjfolyósító Igazgatóságtól, mert felmerült a szociális biztonság sérelmének gyanúja. A vizsgálat megállapította, hogy a Központi Nyilvántartó és Választási Hivataltól érkezett téves személyi azonosító miatt — a valóban elhunyt budapesti lakos hölgy nyugdíja helyett — az újságcikkben megjelent pécsi nyugdíjas nyugdíjának folyósítását szüntették meg. A hiba feltárását követően a Nyugdíjfolyósító Igazgatóság az elmaradt ellátást kiutalta, és intézkedett a további folyósítás érdekében. Ezenkívül a Központi Nyilvántartó és Választási Hivatal Rendszer- és Igazgatásfelügyeleti Főosztálya a téves adatokat a központi számítógépes nyilvántartásában kijavította, az állampolgári jogok országgyűlési biztosa kérésére pedig vizsgálatot folytatott. A vizsgálatot folytató főosztály megállapította, hogy az ügyben a téves halálozási adatot a Budapest IX. Kerületi Önkormányzat Polgármesteri Hivatalának anyakönyvvezetője juttatta a központi számítógépes nyilvántartásba. Az elfogadott tételekről készült listát nem ellenőrizte, nem vetette össze annak adattartalmát az anyakönyvbe bejegyzett adatokkal. Ezen kívül a Nyugdíjfolyósító Igazgatóság is mulasztott, mert nem értesítette a Központi Nyilvántartó és Választási Hivatalt az általuk már felfedett hibáról. Az országgyűlési biztos a hibás adatszolgáltatás miatt megállapította a szociális biztonság sérelmét, ezért ajánlotta a Budapest IX. Kerületi Önkormányzat polgármesterének, hogy biztosítsa az anyakönyvvezető által elkövetett hibás adatközlés elkerülését, a Nyugdíjfolyósító Igazgatóság vezetőjének pedig a beérkezett adatok ellenőrzését. A polgármester a vizsgálat eredményét és az ajánlást elfogadta, a Nyugdíjfolyósító Igazgatóság vezetője azonban az ajánlást nem fogadta el, azt felterjesztette az Országos Nyugdíjbiztosítási Főigazgatóság vezetőjéhez, aki azt szintén elutasította. Az országgyűlési biztos ezt követően az ajánlását változatlan tartalommal felterjesztette a Pénzügyminisztérium társadalombiztosítás központi hivatali szerveinek irányítását ellátó politikai államtitkárához, aki a vizsgálat megállapításaival és az ajánlással egyetértett. Felkérte az Országos Nyugdíjbiztosítási Főigazgatóság főigazgatóját, hogy a hibás adatszolgáltatás miatti alkotmányos jogokkal kapcsolatos visszásságok jövőbeni elkerülése érdekében az ajánlásban foglaltaknak megfelelően biztosítsa a beérkezett adatok ellenőrzését. Az országgyűlési biztos vizsgálata eredményesen zárult. OBH 1004/1999. Visszásságot okoz az Alkotmány 2. § (1) bekezdésében deklarált jogállamisággal, a 16. §-ban rögzített az ifjúság jogainak védelme alapelvével és a 70/E. § (1) bekezdésében deklarált szociális biztonsággal kapcsolatban az önkormányzat, ha a gyermekek napközbeni ellátását biztosító intézmény létesítése nélkül szünteti meg a bölcsődei ellátást. Teljes szöveg: 3.4. alfejezetben. OBH 1318/1999. Az Alkotmány 70/E. § (1) bekezdésében deklarált szociális biztonsággal összefüggésben nem állapítható meg visszásság a Nyugdíjfolyósító Igazgatóság azon döntése során, amellyel a panaszos baleseti kártérítésének folyósítása iránti kérelmet elutasította. A panaszos 1996-ban érkezett első beadványában azt sérelmezi, hogy szabadságvesztése ideje alatt szüneteltetik baleseti kártérítési járadékát, amelyet a Tatabányai Szénbányászati Tröszt 1966. december 1-jétől keresetveszteség pótlásaként állapított meg számára. A Legfelsőbb Bíróság M. törvény II. 10083/1977. számú döntése azt mondja ki, hogy nem jár a dolgozónak üzemi baleset alapján kártérítési járadék arra az időre, amely alatt a szabadságvesztés büntetését tölti. Erről 1996-ban, 1997-ben, 1998-ban tájékoztattam panaszost, aki kérdései megismétlése során — kérelmünk ellenére — ügyével kapcsolatos iratokat nem bocsátott az Országgyűlési Biztosok Hivatala rendelkezésére. Kártérítési járadékával kapcsolatos panaszának ismétlésével egyidejűleg a társadalombiztosítási ellátások folyósítási szabályairól érdeklődött — az iratanyag elemzésre átadása nélkül. A keresetveszteség pótlására szolgáló kártérítési járadékot 1995. március végétől szüneteltetik. Ekkor jutott a Nyugdíjfolyósító Igazgatóság tudomására, hogy a panaszos a szabadságvesztését tölti. Ellátását — több jogcímen — tartozás terhelte (terheli jelenleg is), amelyet a nyugellátásából — bírói ítélet alapján — kellett levonni. A nyugellátás folyósítása meghatalmazott kezeihez történt. Az Országos Nyugdíjbiztosítási Főigazgatóság kérte, a folyósításban szükségesnek tartott változásról értesítse a Nyugdíjfolyósító Igazgatóságot.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes